
A magyar lakosság fogorvoslással és szájüregi egészséggel kapcsolatos információkereső magatartásának infodemiológiai elemzése

Bevezetés: A szájüregi dentális és parodontális megbetegedések döntő többsége megfelelő szájhigiéne és rendszeres kontroll mellett megelőzhető lehetne, azonban a magyar lakosság nagy része már csak súlyos tünetek esetén keresi fel a fogorvost. Jelen vizsgálat célja a hazai fogorvoslással kapcsolatos Internetes keresések jellemzőinek és intenzitásának infodemiológiai elemzése.
Módszerek: Kvantitatív, retrospektív kutatásunk során a fogorvoslással és szájüregi egészséggel kapcsolatos magyar kifejezésre vonatkozó keresési intenzitási adatok legyűjtése történt RSV (relatív keresési gyakoriság) formátumban a Google TrendsTM keresőmotorból. Az adatokat a 2010.01.01. és 2020.12.31. közötti időtartamra vetítve gyűjtöttük le, melyeket különféle egészség-statisztikai- és társadalmi-gazdasági indikátorokkal vetettük össze. A statisztikai elemzéseket (leíró, paraméteres tesztek, idősorelemzés) IBM SPSS 22.0 programmal végeztük.
Eredmények: A legmagasabb intenzitású kulcsszavak a „fogorvos”, a „fogkefe” (6,79-szer alacsonyabb a „fogorvos” RSV-értékekhez viszonyítva) és a „fogkrém” (7,6-szor alacsonyabb) voltak; mindhárom kulcsszó esetén szignifikánsan növekedtek az internethasználók számával korrigált RSV- értékek 2010 és 2020 között (p<0,001). A „fogkefe” kulcsszó esetén egyértelmű téli szezonalitást azonosítottunk. A tünetek vonatkozásában a „fogfájás” (12,19-szer alacsonyabb), az „ínygyulladás” (40,25-ször alacsonyabb) és a „szájszag” (42,37-szer alacsonyabb) kulcsszavak voltak a leggyakoribbak. Az „Egészséges Száj Világnapja” nyomán nem volt szignifikáns változás egyik kulcsszóra vonatkozó RSV-érték tekintetében sem (p>0,05). A fogászati alap- és szakellátáson 2010–2020 között jelentett megjelenési esetszám (r= -0,557), a beavatkozások száma (r= -0,472), a praktizáló fogorvosok száma (r= -0,352) és a „fogorvos” RSV-értékek között negatív, de nem szignifikáns kapcsolatot írtunk le (p>0,05).
Megbeszélés: A kapcsolódó kulcsszavak kvalitatív és kvantitatív elemzése alapján a fogorvosi ellátással és szájüregi egészséggel kapcsolatos magyarországi internetes keresések motivációja döntően fogyasztói jellegű és nem egészségügyi információ keresésére irányul.
Támogató: A kutatást az Új Nemzeti Kiválóság Program (ÚNKP-22-2-SZTE-101) támogatta.



